สถาบันกอดหุ้นWHAแน่น
ในตลาดมีน้อยหนุนราคาไปต่อ วาดฝันกำไรโตอีกมากปีหน้า
9 พ.ย. 2555

ในตลาดมีน้อยหนุนราคาไปต่อ วาดฝันกำไรโตอีกมากปีหน้า
ที่ปรึกษา WHA เผยปีหน้าโตอีกมากกองทุนกอดแน่น ดูดหุ้นหายไปจากตลาด 
หุ้นน้องใหม่ล่าสุดของ ตลาดหลักทรัพย์แห่งประเทศไทย บริษัท ดับบลิวเอชเอ คอร์ปอเรชั่น (WHA) เข้าซื้อขายวันแรกในวันที่ 8 พ.ย. สามารถฝ่าภาวะตลาดหุ้นตกต่ำได้สำเร็จ ราคาเปิดสูงที่ 16.50 บาท และมีแรงซื้อเข้าต่อเนื่องจนกระทั่งปิดที่จุดสูงสุด 20 บาท ให้ผลตอบแทนคนจองซื้อที่ 13.25 บาทเท่ากับ 6.75 บาทหรือ 50.94% ด้วยมูลค่าการซื้อขายสูงถึง 6,122 ล้านบาท 
นายพงศ์ศักดิ์ พฤกษ์ไพศาล ฝ่ายวาณิชธนกิจ บริษัทหลักทรัพย์กสิกรไทย ในฐานะที่ปรึกษาทางการเงิน WHA เปิดเผยว่าราคาหุ้นปรับตัวขึ้นเพราะนักลงทุนสถาบันกว่า 26 แห่ง ให้ความสนใจเข้าจองหุ้นไอพีโอ ทำให้หุ้นตัวนี้เป็นที่สนใจของนักลงทุนทั่วไปเพราะธรรมชาติของกองทุนต้องถือเพื่อลงทุนในระยะยาวเป็นหลัก
นอกจากนั้น นักลงทุนทั่วไปอาจมองว่าบริษัทมีการเติบโตในอนาคตอีกมาก จึงมีการเข้ามาซื้อเพื่อลงทุนในระยะยาว ท่ามกลางอัตราดอกเบี้ยที่อยู่ในระดับต่ำ
ราคาหุ้นขึ้นมาบริเวณ 17-18 บาท เทียบกับสัดส่วนราคาต่อกำไร (พี/อี) ประมาณ 12 เท่า ถือว่าเป็นมูลค่าที่เหมาะสมกับปัจจัยพื้นฐานปีนี้เท่านั้น 
นายสมยศ อนันตประยูร ประธานกรรมการและประธานเจ้าหน้าที่บริหาร WHA กล่าวว่า ราคาหุ้นที่ขึ้นมายังไม่ได้รวมปัจจัยพื้นฐานของปีหน้า ซึ่งบริษัทยังมีโอกาสเติบโตได้อีกหลังมีการระดมทุนเพื่อไปขยายงาน 
ปริมาณการซื้อขายหุ้นวันแรกหมุนเวียนน้อย มองว่านักลงทุนส่วนใหญ่น่าจะเก็บเพื่อการลงทุนระยะยาว ซึ่งก็กังวลเหมือนกันว่าในอนาคตจะน้อยเกินไปหรือไม่ 
“ตอนโรดโชว์ให้นักลงทุน มีกองทุนสำรองเลี้ยงชีพหลายแห่งเข้ามาจองซื้อไอพีโอ ขณะที่คาดว่านักลงทุนหุ้นประเภทคุณค่า (วีไอ) ก็เข้ามาเก็บหุ้นบริษัท เพราะมีหลายรายสอบถามว่าทำไมขายหุ้นให้รายย่อยน้อย” นายสมยศ กล่าว
ด้าน บริษัท อัคคีปราการ เตรียมเสนอขายหุ้นไอพีโอจำนวน 84 ล้านหุ้น มูลค่าหุ้นที่ตราไว้ (พาร์) หุ้นละ 0.50 บาท หลังสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) นับหนึ่งไฟลิงแล้ว หวังระดมทุนเป็นเงินทุนหมุนเวียนรองรับการเติบโตของธุรกิจ
นายวันชัย เหลืองวิริยะ กรรมการผู้จัดการ บริษัท อัคคีปราการ ผู้ประกอบธุรกิจบริหารศูนย์บริหารจัดการวัสดุเหลือใช้อุตสาห กรรม (เตาเผาขยะอุตสาหกรรม) บางปู จ.สมุทรปราการ เปิดเผยว่า ในปี 2555 บริษัทฯ ตั้งเป้าหมายการเติบโตของรายได้ไว้ที่ 25-30% จากปี 2554 ที่ทำได้ 282 ล้านบาท และมีกำไรอยู่ที่ 50 ล้านบาท จากปริมาณกากอุตสาหกรรมเพิ่มขึ้นตามการเติบโตของเศรษฐกิจและโรงงานอุตสาหกรรม ทำให้ความต้องการเผาทำลายขยะอุตสาหกรรมเพิ่มสูงขึ้น